Document ID: 32010R0569

ΚΑΝΟΝΙΣΜΌΣ (ΕΕ) αριθ. 569/2010 ΤΗΣ ΕΠΙΤΡΟΠΉΣ
της 29ης Ιουνίου 2010
για παρέκκλιση από τον κανονισμό (ΕΕ) αριθ. 1272/2009 όσον αφορά τις πωλήσεις με διαγωνισμό βουτύρου και αποκορυφωμένου γάλακτος σε σκόνη οι οποίες προβλέπονται, αντιστοίχως, από τον κανονισμό (ΕΕ) αριθ. 446/2010 και από τον κανονισμό (ΕΕ) αριθ. 447/2010
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 43 στοιχεία στ) και ι), σε συνδυασμό με το άρθρο 4,
Εκτιμώντας τα ακόλουθα:
(1)
Βάσει του άρθρου 4 παράγραφος 1 στοιχείο β) του κανονισμού (ΕΚ) αριθ. 884/2006 της Επιτροπής, της 21ης Ιουνίου 2006, για τις λεπτομέρειες εφαρμογής του κανονισμού (ΕΚ) αριθ. 1290/2005 του Συμβουλίου, όσον αφορά τη χρηματοδότηση των παρεμβάσεων του ΕΓΤΕ και τη λογιστική καταχώριση των ενεργειών δημόσιας αποθεματοποίησης από τους οργανισμούς πληρωμών των κρατών μελών (2), το ΕΓΤΕ χρηματοδοτεί τις δαπάνες για τις υλικές ενέργειες που αναφέρονται στο παράρτημα V του εν λόγω κανονισμού με βάση τα κατ’ αποκοπή ποσά, υπό την προϋπόθεση ότι οι αντίστοιχες δαπάνες δεν έχουν καθοριστεί από την ισχύουσα τομεακή νομοθεσία. Τον Σεπτέμβριο 2009 καθορίστηκαν και κοινοποιήθηκαν στα κράτη μέλη κατ’ αποκοπή ποσά για τη λογιστική χρήση 2010. Τα κατ’ αποκοπή αυτά ποσά καθορίστηκαν αφού ελήφθησαν υπόψη τα έξοδα φόρτωσης σε φορτηγό ή σε σιδηροδρομικό βαγόνι, βάσει της τότε ισχύουσας νομοθεσίας.
(2)
Ο κανονισμός (ΕΕ) αριθ. 1272/2009 της Επιτροπής, της 11ης Δεκεμβρίου 2009, για τη θέσπιση κοινών λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά την αγορά και την πώληση γεωργικών προϊόντων από τη δημόσια παρέμβαση (3) προβλέπει, όσον αφορά την πώληση προϊόντων της παρέμβασης, τους κανόνες σχετικά με την κατάθεση των προσφορών και το στάδιο παράδοσης των προϊόντων, καθώς και τις δαπάνες που επιβαρύνουν τους οργανισμούς παρέμβασης και τους αγοραστές. Οι εν λόγω κανόνες εφαρμόζονται για τον τομέα των γαλακτοκομικών προϊόντων από την 1η Μαρτίου 2010. Στην περίπτωση των πωλήσεων, μέσω διαγωνισμού, βουτύρου και αποκορυφωμένου γάλακτος σε σκόνη, οι οποίες ξεκίνησαν αντιστοίχως με τους κανονισμούς της Επιτροπής (ΕΕ) αριθ. 446/2010 (4) και (ΕΕ) αριθ. 447/2010 (5), οι ισχύοντες κανόνες όσον αφορά τα έξοδα είναι εκείνοι που προβλέπονται στον κανονισμό (ΕΕ) αριθ. 1272/2009. Δεδομένου ότι τα κατ’ αποκοπή ποσά που καθορίστηκαν και κοινοποιήθηκαν στα κράτη μέλη πριν από την έναρξη ισχύος των εν λόγω κανονισμών υπολογίστηκαν βάσει κανόνων που ίσχυαν πριν από την 1η Μαρτίου 2010, είναι απαραίτητο να προβλεφθεί η ενιαία εφαρμογή των κανόνων για το σύνολο της λογιστικής χρήσης 2010.
(3)
Ως εκ τούτου, θα πρέπει να προβλεφθεί παρέκκλιση από τον κανονισμό (ΕΕ) αριθ. 1272/2009 μέχρι το τέλος της λογιστικής χρήσης 2010.
(4)
Η εν λόγω παρέκκλιση πρέπει να εφαρμοστεί από τον επόμενο ειδικό διαγωνισμό. Συνεπώς, ο κανονισμός πρέπει να τεθεί σε ισχύ την ημέρα της δημοσίευσής του.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Κατά παρέκκλιση του άρθρου 42 παράγραφος 1 στοιχείο ε) του κανονισμού (ΕΕ) αριθ. 1272/2009, υποβάλλεται η προσφερόμενη τιμή σε ευρώ για το προϊόν το οποίο παραδίδεται σε παλέτες στην εξέδρα φόρτωσης της αποθήκης ή, ενδεχομένως, σε παλέτες φορτωμένες στο μεταφορικό μέσο αν πρόκειται για φορτηγό ή σιδηροδρομικό βαγόνι.
2. Κατά παρέκκλιση του άρθρου 52 παράγραφος 1 του κανονισμού (ΕΕ) αριθ. 1272/2009, το προϊόν τίθεται στη διάθεση των επιχειρηματιών σε παλέτες στην εξέδρα φόρτωσης της αποθήκης ή, ενδεχομένως, σε παλέτες φορτωμένες στο μεταφορικό μέσο αν πρόκειται για φορτηγό ή σιδηροδρομικό βαγόνι.
3. Κατά παρέκκλιση του άρθρου 52 παράγραφος 3 του κανονισμού (ΕΕ) αριθ. 1272/2009, τα έξοδα που συνδέονται, ανάλογα με την περίπτωση, με τη μεταφορά των προϊόντων μέχρι την εξέδρα φόρτωσης ή μέχρι και τη φόρτωσή τους στο μεταφορικό μέσο βαρύνουν τον οργανισμό πληρωμών και τα ενδεχόμενα έξοδα στοιβασίας και εκφόρτωσης από τις παλέτες βαρύνουν τον αγοραστή.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται στους ειδικούς διαγωνισμούς, οι οποίοι προβλέπονται, αντιστοίχως, από τους κανονισμούς (ΕΕ) αριθ. 446/2010 και (ΕΕ) αριθ. 447/2010, για τους οποίους κατατίθενται προσφορές από τις 6 Ιουλίου 2010 στις 11 π.μ. (ώρα Βρυξελλών), μέχρι τις 21 Σεπτεμβρίου 2010 στις 11 π.μ. (ώρα Βρυξελλών).
Παύει να ισχύει στις 30 Σεπτεμβρίου 2010.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Ιουνίου 2010.

Labels: 3
6